Anette Roberts ‘was ŉ merkwaardige vrou’Anette Roberts en Dana Snyman. Foto: Facebook “Sy was ŉ merkwaardige vrou. Iemand wat so maklik met ander mense kontak gemaak het. As sy eers in jou lewe was, het jy baie vinnig lief geword vir haar.” Só sê Simoné Harris, die dogter van Anette Roberts (51), wat Woensdagmiddag dood in ŉ vriend se motor in Lillyvale, Bloemfontein, aangetref is. Roberts, ŉ entrepreneur, was die verloofde van die bekende Afrikaanse skrywer, Dana Snyman. Die paartjie sou op 9 Desember vanjaar getrou het. Volgens Harris het Rudi Nienaber, Roberts se jare lange vriend, op haar liggaam afgekom. Roberts het vermoedelik haarself vergas. Harris het Vrydag aan Maroela Media gesê haar ma het met depressie gesukkel. “Sy het depressie gehad, maar ŉ mens verwag nooit so iets nie. Ons is verskriklik hartseer en baie geskok,” het sy gesê. Simoné, wat in die Kaap woon, het ook ŉ ouer suster, Lumien, en ŉ broer, AJ. “My ma het ons alleen grootgemaak en sy was so ŉ goeie ma vir ons. Sy wou altyd net die beste vir ons gehad het en sy was so lief vir ons,” sê Harris. “Dit klink seker soos ŉ cliché, maar sy was ŉ merkwaardige vrou. Sy was iemand wat baie omgegee het vir ander. As jy net op sosiale media gaan kyk wat mense oor haar sê, kan jy sien hoe geliefd sy was.” Volgens Simoné ondersteun sy en haar broer en suster ook vir Snyman in hierdie moeilike tyd. “Ons het al met Dana gepraat en ons almal ondersteun mekaar in hierdie tyd. Hy is ŉ baie goeie en opregte mens wat baie goed was vir my ma. Ek weet hy was bitter lief vir haar.” Op Roberts se Facebook-profiel het talle mense hul skok uitgespreek oor die nuus en boodskappe van medelye gedeel. Snyman het Vrydagoggend in ŉ boodskap op Facebook mense bedank vir hul boodskappe en gebede. “Liewe Anette. Wat se ‘n mens…? Ek is op die oomblik by Johannes Bakkes en sy vrou, Nanna, in die Paarl. Soveel mense is goed vir my.” ŉ Gedenkdiens vir Roberts sal Maandag om 10:00 by Pepper Tree in Bloemfontein gehou word.